מיכל רבינוביץ'

מיכל רבינוביץ' (נולדה ב-28 במרץ 1972) היא עיתונאית, שדרנית רדיו וטלוויזיה, עורכת ומגישת חדשות ישראלית. מגישת חדשות הערב בכאן 11, ולפני כן את חדשות השבת. מגישת מבזקי חדשות בכאן ב. בעבר הגישה לצד יועז הנדל את התוכנית "שבע אקטואלי״, ואת מבט בערוץ הראשון עד לסגירתו.

ביוגרפיה 
מיכל רבינוביץ' גדלה והתחנכה בכפר סבא. בת בכורה לציפי ולמשה. החלה את דרכה המקצועית בשבועון "במחנה" בתפקיד כתבת צבאית. בהמשך, שירתה ביחידת דובר צה"ל, בזמן התקפת הטילים על ישראל במלחמת המפרץ, תחת פיקודו של תא"ל נחמן שי.

עם שחרורה מצה"ל, בשנת 1993, החלה לכתוב ברשת המקומונים מבית ידיעות תקשורת.

בשנת 2007, החלה לעבוד ברשת ב' של קול ישראל, ככתבת וכמגישת חדשות הספורט בתוכנית הרדיו היומית "זה ברשת", לצידם של דני דבורין ויואב אביב, שידרה מאירועי הספורט הגדולים, אליפויות אירופה בכדורסל ושידורי מכבי תל אביב בגביע אירופה לאלופות בכדורסל. הגישה וערכה פינות ספורט ביומני הבוקר והצהרים של קול ישראל. במקביל, שימשה שדרית קווים במשחקי הכדורגל והכדורסל של הערוץ הראשון.

בשנת 2010, הגישה את התוכנית "חדשות המונדיאל" בערוץ הראשון, במסגרת שידור משחקי מונדיאל 2010, ששודרו לראשונה בטכנולוגיית HD. בהמשך אותה שנה, עברה לחטיבת החדשות של הערוץ הראשון כעורכת ומגישה.

בשנת 2011, החלה להגיש את המהדורה המרכזית של מוצאי שבת של הערוץ. בשנים 2012–2016, הגישה את המגזין הכלכלי "חשבון שבועי".

בחודש נובמבר 2016, לאחר פרישתו של יעקב אילון מרשות השידור, מונתה למגישת מהדורת מבט יחד עם אמיר בר-שלום, ושימשה בתפקיד עד לשידור האחרון של המהדורה ב-9 במאי 2017.

רבינוביץ עברה לתאגיד השידור הישראלי עם תחילת שידוריו, והחל מ-15 במאי 2017, הגישה, יחד עם יועז הנדל, את התוכנית "שבע אקטואלי" בערוץ כאן 11, אך כעבור שלושה חודשים השניים הפסיקו להגיש את התוכנית. רבינוביץ' המשיכה להגיש את התוכנית לבדה עד ספטמבר 2017. ממאי 2017, החלה גם להגיש את "חדשות השבת" באותו ערוץ, ובנוסף, הגישה את מהדורת חדשות הערב פעם בשבוע, במקומה של גאולה אבן-סער. עם הקדמת הבחירות לכנסת ה-21 ופרישת אבן-סער מהגשת מהדורת החדשות הראשית (בעקבות חזרתו של בעלה גדעון סער לפוליטיקה), מונתה זמנית רבינוביץ' בדצמבר 2018, למגישה הראשית בתאגיד.

בפברואר 2019, מונתה דוריה למפל למגישה הראשית במקומה של אבן-סער, ומאז חזרה רבינוביץ' להגיש את "חדשות השבת", ולהיות מגישה מחליפה בחדשות הערב.

בנובמבר 2021 פרסמה תחקיר עיתונאי שהציג את פרשת התלונות על הטרדות מיניות מצד גל אוחובסקי שהחלה את גל Me Too בישראל בקרב הקהילה הלהט"בית בישראל, והביאה לחקירת משטרה.

בסמוך לאחר פרסום התחקיר, הודיע תאגיד השידור כי רבינוביץ' תחל להגיש את המהדורה המרכזית בערוץ כאן 11, במקומה של דוריה למפל שפרשה מתפקידה.

ב-21 בנובמבר 2022 הודיע תאגיד השידור כי רבינוביץ' תשמש במקביל גם כמבזקנית בכאן ב.

רבינוביץ' נשואה בשנית ואם לבת.

קישורים חיצוניים

 
 
 
 דורון בראונשטיין, מיכל רבינוביץ': ייצוגית, ממלכתית, מצטיינת, 12 בנובמבר 2020

הערות שוליים

סגל קול ישראל
סגל במחנה
חיילות דובר צה"ל
חיילי דובר צה"ל
הערוץ הראשון: שדרנים ומנחים
סגל תאגיד השידור הישראלי - שידורי הטלוויזיה
בוגרות האוניברסיטה הפתוחה
בוגרי האוניברסיטה הפתוחה
מגישות חדשות ישראליות
מגישי חדשות ישראלים
קרייניות חדשות ישראליות
ישראליות שנולדו ב-1972
ישראלים שנולדו ב-1972